钦定古今图书集成/明伦汇编/氏族典/第358卷 > 林公遇
## 钦定古今图书集成/明伦汇编/氏族典/第358卷 > 林公遇

按《万姓统谱》：公遇字养正，瑑之子。曾祖遹，龙图学士。
祖埏，知杭州，与瑑三世皆早退。公遇性孝谨恬退。初
以父荫补宁化尉，不忍舍朝夕养，乞奉南岳祠。及父
丧服阕，调建之户曹，复辞不就。乃营精舍以居，扁曰
“寒斋。”研思道理，考论古今，闺门雍睦，赡给宗党，肥遁
山水者二十年。一时名公卿若李韶、方大琮、赵以夫、
杜范皆极力荐引，终不起。既而韶复荐之，朝廷重违
其意，改令入官，主管仙都观。及卒，学者私谥曰“文隐。”
所著有《石塘闲话》《求心录》数卷。